als_Latn dik_Latn sag_Latn
Përfundojnë Lojërat Olimpike Rinore, “Nanjing 2014”, ndërsa presidenti i KOKSH-it, nëpërmjet një konference për shtyp tregon gjithë dinamikën e këtij evenimenti sportiv
Pas zhvillimit të aktivitetit të Lojërave Rinore në Kinë, ekipi që përfaqësonte vendin tonë është kthyer në Shqipëri. Në një konferencë për shtyp, presidenti i KOKSH-it, Viron Bezhani tregon gjithë dinamikën e këtij aktiviteti për të rinj, ku sipas tij i ka shërbyer së tepërmi, disiplinave të sportit tonë, ndërsa sportistët që morën pjesë kanë përfituar shumë edhe nga ana edukative, pasi janë njohur me programe kulturore të larmishme. Gjithsesi, Bezhani shprehu zhgënjimin e tij për rezultatet e dobëta të kuqezinjve.
“Lojërat Olimpike Rinore janë ngjarje sportive elitare për sportistët e rinj nga e gjithë bota. Është një eveniment i veçantë nga të gjitha aktivitetet e tjera sportive për të rinj, sepse përveç garës ato integrojnë një program kulturor dhe edukativ unik, bazuar në pesë shtylla kryesore: Olimpizmin, përgjegjësinë sociale, zhvillimin e aftësive, mirëqenien dhe stilin e një jete të shëndetshme. Programi sportiv bazohet në atë të Lojërave Olimpike, me 28 sporte. Ndryshe nga Lojërat Olimpike, programi i atyre rinor përfshin formate dhe disiplina nxitëse si: basketboll 3 x 3, përzierje të vendeve dhe gjinive në garat si atletikë, not, xhudo, çiklizëm, etj”, shprehet presidenti i KOKSH-it, i cili bën thirrje për përgjegjshmëri më të lartë nga aktorët sportivë (Ministria dhe Federatat) për politika nxitëse dhe favorizuese për sportistët e rinj.
AKTIVITETI – Numri një i KOKSH-it tregon edhe për aktivitetet argëtuese që u zhvilluan jashtë fushës, seminaret njohëse dhe “workshop-eve”, si edhe faktin se “LOR” ka si synim të afrojë të rinjtë nga e gjithë bota të merren me aktivitete sportive, në të mirë të shëndetit dhe mundësisë së lartë të socializmit me njëri-tjetrin.
“Programi Kulturor dhe Edukativ i jepte sportistëve pjesëmarrës mundësinë për të mësuar rreth vlerave Olimpike, të zbulojnë kultura të tjera dhe të zhvillojnë aftësitë për t’u bërë ambasadorët e vërtetë të sportit të tyre. “LOR” mbledh sportistët më të talentuar të moshës 15-18 vjeç nga e gjithë bota që marrin pjesë dhe në këto lojëra. Morën pjesë sportistë nga 205 vende përfaqësuese. Gjithashtu kishte edhe sportistë që janë pjesë integrale e “LOR” dhe që kanë rol të veçantë si: sportistë të njohur botëror që inspirojnë të sportistët e rinj, ambasadorët dhe reporterët e rinj”, tregon z. Bezhani.
SPORTISTËT SHQIPTARË- Në garën e rrugës në çiklizëm, në të cilën sportistët tanë ishin të specializuar bënë një paraqitje shumë të mirë. Ridion Kopshti u rendit i 17-ti nga 64 garues me diferencë nga i dyti me 0:05 sek. Notarja Noel Borshi në garën 200m flutur realizoi kohën 2:23.13, duke mos arritur kohën e kualifikimit të saj 2:21.44.
Atleti Suad Bashku në tre hapësh kërceu 13.69 m duke përmirësuar rezultatin e tij me 3 cm. Ndërsa, atletja Eneda Deliu në 200m realizoi kohën 27.31, larg nga koha e saj më e mirë. “Megjithëse rezultatet janë pjesë e analizës së Federatës dhe Komisionit Teknik në KOKSH, më duhet të them se nuk ishin ato që prisnim. Nëse do të punohet sot për sot të gjithë kanë dështuar. Mbi të gjitha ka nevojë për politika nxitëse nga Ministria e Arsimit dhe e Sportit në mënyrë që këta të rinj të ecin përpara, sepse kanë nevojë për motivim e më pas dhe sporti ka të ardhme”, deklaroi Bezhani.
als_Latn als_Latn als_Latn als_Latn als_Latn als_Latn als_Latn